M. Urbáni, poslanec: (2007-10-23):
Prešiel by som k tematike, ktorú máme na stole, k zdravotným poisťovniam. Financovanie za poskytované zdravotné služby a financovanie zdravotníctva ako celku je možné niekoľkými rôznymi spôsobmi. Opakujem tu už viackrát, ale asi to treba povedať. Pokojne sa to dá robiť z rozpočtu, pokojne sa to dá robiť nejakým fondom zdravotným atď., ale my sme pristúpili v roku 1993 v dobrej vôli na to, aby sme budovali konkurencieschopnú trhovú ekonomiku na Slovensku. Predvídali sme už vtedy, že je potrebné, aby sa zaviedol poisťovací systém. Nerodil sa ľahko, môžem vám povedať. Bol som vtedy buď ako exekutívny pracovník v zdravotníctve, alebo ako praktizujúci lekár. Pritom aj pri organizačných veciach, keď sa to rodilo, spravila sa jedna chyba. Chcem ju povedať dnes, že, a vytýkal som ju zdravotným poisťovniam, opakovane sme mali argumenty, vtedy bol na mojej strane aj terajší pán minister, že zdravotné poisťovne nerešpektovali dve veci, keď sa zakladali. Nerešpektovali názor poskytovateľov a nerešpektovali toho najhlavnejšieho, poberateľa služieb, pacienta alebo občana. Tam sa spravila prvá chyba, ale systém sa vyvíjal a prešiel fakt takými zmenami, že dnes s potešením musím povedať, že zdravotnícky pluralitný systém, ktorý sme si vybudovali, dnes už konečne začína komunikovať s poskytovateľmi a konečne začína komunikovať aj s občanmi a pacientmi, keď ešte tam vidím dosť veľké rezervy, pretože spokojný budem až vtedy, keď poisťovňa ponúkne zmluvu mne ako občanovi, kde mi jasne povie pravidlá hry, čo mi poskytuje v základnom poistení, čo mi poskytuje v pripoistení a v doplnkovom poistení. No a teraz sme na takej hranici, čo robiť. Vzhľadom na to, že niektoré zákony neboli prispôsobené tomuto pluralitnému systému, že neboli prispôsobené systému viaczdrojového financovania zdravotníctva, čo je cieľ, aby sme verejné zdroje postupne mohli znížiť a aby sa mohlo aj zaviesť v zdravotných poisťovniach individuálne pripoistenie alebo doplnkové poistenie. Absolútne súhlasím s pánom ministrom, že verejné zdroje by mali byť použité z každej koruny čo najviac halierov pre pacienta. Nie je mysliteľné, aby z toho základného poistenia sa používali zdroje na niečo iné. Ale myslím si, že ani sa veľmi nepoužívajú. A keď, tak potom sa spýtajme druhú otázku. Máme dostatočnú kontrolu? Vytvorili sme tu úrad, budem to hovoriť aj pri mojom pozmeňujúcom návrhu a zdôvodnení, ale vytvorili sme úrad, proti ktorému ja som bol, aby vznikol, pretože bolo sľubované, že bude stáť 150 miliónov ročne. Prevádzka. Dnes v rozpočte si pozrite vyše 350 miliónov. Jeho inštalácia bola 400 miliónov. Ale ministerstvo takisto nie je zbavené kontroly ďalej. Čiže toľko je kontrolných mechanizmov, aby sme kontrolovali toky peňazí aj v zdravotných poisťovniach. Ale preto, aby sme to ukontrolovali a aby sme mohli realizovať, čo aj pán minister vlastne chce, aby zo základného poistenia ostalo čo najviac peňazí pri pacientovi a aby to bolo vykonateľné. Po podrobnom preštudovaní navrhnutého zákona si dovolím predložiť pozmeňujúci návrh, ktorý vylepší to, aby tie peniaze sa dostali tam, kde sa môžu dostať. Preto predkladám pozmeňujúci návrh k vládnemu návrhu zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosť a o zmene a doplnení niektorých zákonov v znení neskorších predpisov a o zmene a doplnení niektorých zákonov (tlač 363). Po prvé. V čl. I vládneho návrhu zákona v bode 4 v § 15 ods. 2 písm. a) sa vypúšťajú slová „a kladný výsledok hospodárenia“. Odôvodňujem to tým, že pôvodné ustanovenie vychádzalo z princípu neziskovosti poskytovania verejného zdravotného poistenia, avšak tento princíp sa prakticky rozširoval aj do sféry individuálneho, teda komerčného zdravotného poistenia, prípadne vykonávaného zdravotnou poisťovňou. Ak by sa totiž kladný výsledok hospodárenia dosiahnutý v rámci individuálneho zdravotného poistenia mal využiť iba v prospech poistených v tom poistnom druhu, nebolo by možné tento kladný hospodársky výsledok rozdeliť medzi akcionárov, čo je v rozpore s komerčným charakterom tohto poistného druhu. Preto sa navrhuje vypustiť z ustanovenia povinnosť využiť kladný výsledok hospodárenia dosiahnutý v príslušnom poistnom druhu iba v prospech poistných v tomto poistnom druhu. Po druhé. V čl. I vládneho návrhu zákona v bode 5 § 15 ods. 6 znie: „6. Ak po splnení povinnosti uvedenej v ods. 1 písm. b) je pri verejnom zdravotnom poistení výsledok hospodárenia kladný výsledok, nemožno s ním naložiť podľa osobitných predpisov ako napríklad Obchodný zákonník v rozsahu alebo spôsobom, ktorý by ohrozoval sústavné a účinné plnenie povinnosti zdravotnej poisťovne zabezpečovať pre poistencov dostupnosť zdravotnej starostlivosti v súlade s týmto zákonom ods. 1 písm. a), alebo by bol v rozpore s povinnosťou zdravotnej poisťovne uhrádzať všetky poskytnuté výkony zdravotnej starostlivosti riadne a včas.“ Poznámka pod čiarou k odkazu 35 znie: napríklad Obchodný zákonník. Odôvodnenie. Vládou navrhované znenie je technicky nerealizovateľné, resp. rozporné s inými právami a povinnosťami zdravotných poisťovní. Zároveň ani neplní účel, ktorému   má slúžiť, t. j. venovať nielen viac prostriedkov na zdravotnú starostlivosť, ale zároveň s nimi aj účelne naložiť. Povinnosť minúť hospodársky výsledok do konca tohto kalendárneho roku, v ktorom bol zistený z účtovných výkazov poisťovne, je nekompatibilná s existujúcimi pravidlami určujúcimi zásady zmluvnej politiky zdravotných poisťovní a zároveň vytvára riziká technickej a časovej nerealizovateľnosti. Navrhovanú úpravu tak nemožno považovať za systémové opatrenie na prospech celého sektora zdravotníctva. Z týchto dôvodov sa navrhuje zmeniť obmedzenie zdravotných poisťovní pri použití kladného výsledku hospodárenia dosiahnutého pri verejnom zdravotnom poistení tak, aby nepredstavovalo zákaz rozdelenia zisku, ale skôr jeho vhodné obmedzenie v súlade so záväzkami zdravotných poistení voči poistencom a voči poskytovateľom zdravotnej starostlivosti. Cieľom navrhovanej zmeny je, aby zdravotné poisťovne mohli prikročiť k použitiu kladného hospodárskeho výsledku iným spôsobom než na úhradu zdravotnej starostlivosti len v prípade, že svojim poistencom zabezpečia dostupnosť zdravotnej starostlivosti, v súlade so zákonom a poskytovateľom zdravotnej starostlivosti budú riadne a včas uhrádzať poskytnutú zdravotnú starostlivosť. A tu je ten bod, o ktorom som hovoril, tá vyjednávacia schopnosť, ktorá už tu existuje konečne. Že aj poskytovatelia si môžu povedať. Akýkoľvek nedostatok zdravotnej poisťovne, zabezpečovanie jej povinností, urobiť pre poistencov zákonný rozsah zdravotnej starostlivosti fyzicky a efektívne dostatočne dostupný alebo povinnosti uhrádzať zdravotnú starostlivosť poskytovateľom, ktorý bude sprevádzať súčasné použitie zisku na iné účely ako úhradu chýbajúcej zdravotnej starostlivosti, bude predstavovať závažné porušenie povinnosti zdravotnej poisťovne sankcionovateľné Úradom pre dohľad nad zdravotnou starostlivosťou v súlade s týmto zákonom. Po tretie. V čl. I vládneho návrhu zákona sa vypúšťajú body 6 a 7. Doterajší bod 8 vládneho návrhu zákona sa označuje ako bod 6. Odôvodnenie. Ak si dve zdravotné poisťovne so súhlasom Úradu pre dohľad nad zdravotnou starostlivosťou prevedú poistný kmeň a dohodnú sa, že prevádzajúcej poisťovni patrí úhrada nákladov vynaložených na vybudovanie, správu a udržanie prevádzok daného poistného kmeňa, niet rozumného dôvodu ani verejného záujmu im v tom brániť. Po štvrté. V čl. I vládneho návrhu zákona sa vypúšťa bod 9. Súvisí to so zmenou navrhovanou v bode 2. Vzhľadom na zmenu obmedzenia zdravotných poisťovní pri použití kladného hospodárskeho výsledku dosiahnutého pri verejnom poistení nie je prechodná úprava potrebná. Takisto je potrebné vyňať bod 5 spoločnej správy na osobitné hlasovanie. Spolu to s tým súvisí. Po piate. Článok II vládneho návrhu zákona sa vypúšťa. Doterajšie čl. III a IV sa primerane prečíslujú. Názov vládneho návrhu zákona sa upravuje tak, že bude znieť: „Vládny návrh zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov a doplnení zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov.“ Odôvodnenie súvisí s tou zmenou navrhovanou v bode 2. Vzhľadom na zmenu v obmedzení zdravotných poisťovní pri použití kladného výsledku hospodárenia dosiahnutého pri verejnom zdravotnom poistení nie je vhodné, aby tento výsledok bol oslobodený od dane z príjmu. V tejto súvislosti je z legislatívnotechnických dôvodov potrebné upraviť aj názov vládneho návrhu zákona, keďže okrem novely zákona č. 581/2004 Z. z. čl. I bude novelizovať nie dva ďalšie zákony, ale už len jeden zákon. Dámy a páni, sme na hranici, kedy môžeme s naším zdravotníctvom niečo spraviť. V zdravotníctve budú stále problémy. Reforma zdravotníctva sa nedá pripraviť – dnes začnem, zajtra končím a už to všetko ide na kľúčik. Treba sa prispôsobovať, rozvíjať. Treba dynamicky prispôsobovať systém životu, treba prispôsobovať systém k ekonomike, demografii, chorobnosti obyvateľstva, geografii, skrátka zdravotnícky systém a zdravotnícke zákony budeme preberať stále. Preto treba prijať také zákony, ktoré sú veľmi rozumné. No a s tým úzko súvisí, keď som hovoril aj o poisťovniach, počet poisťovní a počet, koľko by mala mať jedna poisťovňa kmeň. Pamätáme sa, keď tu bolo 13 alebo 14 poisťovní, ktoré neboli kontrolovateľné a došlo k strašným únikom peňazí, našich peňazí občanov, ktoré sa nikdy nevrátili späť k poskytovateľom a cez poskytovateľov k občanom. Preto pôvodne som rozmýšľal, či obmedziť kmeň, pretože vieme dobre, že s veľkým počtom poisťovní je, i keď percentá sú jedny z balíka, aby niekto si nemyslel, že absolútne nerozmýšľam ekonomicky, ale zase vieme dobre, že s veľkým počtom poisťovní potom narastajú aj iné problémy a ten únik je o to možnejší, väčší. Tak sme rozmýšľali, či neobmedziť poistný kmeň na 500-tisíc pre jednu poisťovňu, ale vzhľadom na to, že sa rozvíja tento systém, začali niektoré poisťovne fungovať aj nové. Dáme priestor, budeme to sledovať a budeme vidieť, ako sa nám to bude vyvíjať a čo to prinesie pre občanov, čo to prinesie pre poskytovateľov a čo to prinesie pre  rozvoj zdravotníctva na Slovensku. Takže, dámy a páni, mojím cieľom a naším cieľom podaním tohto pozmeňujúceho návrhu je to, aby fakt sme z každej koruny dostali čo najviac halierov k pacientovi a myslím, že môj pozmeňujúci návrh podporíte a že bude v prospech občanov. Ďakujem pekne.